  Туспуктэм: Майя Бывальцева Майя Бывальцева 12+ Удмуртиысь йӧскалык театрын Александр Островскийлэн «Бесприданница» пьесаезъя сыӵе ик нимын спектакль пуктӥзы. Ивортодэтъя «Удмуртия» агентстволэн корреспондентэз премьера азьын возьматонэ ветлӥз. Спектакльын веран мынэ общество сярысь, кытын ваньмыз аслыз пайда басьтыны тырше, кытын яратон шумпотонлэсь трос куректон вае. Но учконо ке, XIX даурын гожтэм улонысь учыр туннэ но луыны быгатэ. Пуктӥсь режиссёрез Владимир Сафонов спектакльлэсь жанрзэ яратон сярысь драма шуыса пусйиз. Малы ке шуоно яратон но драма ӵош мыно. Учкись малпаськиз ке, валалоз, малы озьы пӧрмиз. Со вакытэ вал сыӵе эсэпрадъёс, кудъёссэ котькудӥз быдэсъяны кулэ. Паратов (сое шудэ Сергей Наговицын) дышемын шырыт, шулдыр улыны, со понна сое ваньзы ярато. Но, улонэз сыӵе ик мед кылёз шуыса, Сергей Сергеич яратонэзлэсь куштӥськыны кулэ. « Паратовез капчи мылкыдо донжуанэз, сыӵе калгись коӵышез кадь, возьматыны луэ вал. Но мон понна со сыӵе ӧвӧл. Мон понна со туж шырыт адями, сыӵе паськыт ӟуч волжской лулын. Со понна со зэмос драма. Учкись валалоз, ыштонэз бере со аслэсьтыз улонзэ выльысь дунъялоз, йылпумъянъёс лэсьтоз, кудъёсыныз азьлань мыныны луоз » Владимир Сафонов, пуктӥсь режиссёр Пирдантэк бызись нылмуртэз (бесприданницаез) Лариса Огудаловаез Наталия Буранова шудэ. Острвскийлэн творчествоеныз нырысьсэ уг пумиськы ке но, роле пырыны капчи ӧй вал, шуэ актриса. « Мон шудэмын ни "Грозаысь" Катеринаез, но таиз воксё мукет. Мон туж секытэн пыри, малы ке шуоно тани ӝӧк сьӧрын разбирать кариськод – она честная, она искренняя, она правдолюбивая, со ваньмыз валамон, но кызьы сое сцена вылын лэсьтыны? И котькуд нунал со мукет сямен луыны кулэ, вот соиз секыт туж. <…> Мон малпасько, мынам Ларисае пыр кулэ нылкышноос… оскыны, со пумозяз оске, ваньмыз умой луоз шуыса. Нош мар собере луиз ини, солэн янгышез ӧвӧл, соиз улон » Наталия Буранова, Лариса Огудаловалэсь рользэ шудӥсь Чиновник Юлий Карандышев – ассэ ачиз яратӥсь, туж вожась адями. Солэн туж потэ Паратов кадь, карысьтызы купечьёс кадь капчи улэмез. Но вылтӥз чилясь улонэ кыстӥськыны тыршемез ассэ но быронэ вуттэ, яратонзэ но. Учкисьлэн та адямиез жалянэз но сюлмаз кенжоз, дыр. « Котькуд героез татын жаляны кулэ. Карандышевез но, Огудаловаез но, Робинзонэз но, со тоже сыӵе ик «бесприданница», со безвольной адями, со уг быгаты уксётэк улыны. Мыным озьы потэ » Максим Григорьев, Юлий Карандышевлэсь рользэ шудӥсь Владимир Сафоновлэн кемалась ни «Бесприданница» пьесаез пуктэмез потэ вылэм. Туэ ӵапак умой тупаз – Александр Островскийлэн вордскемез дырысен 200 ар тырмиз. « Материал туж умой, эшшо лыдэ басьтоно ке, та Александр Николаевичлэн 40-тӥ пьесаез шуыса. Мынам котьку со тайнаез валаме, сэрттэме-пертчеме потэ вал. Мон малпасько, валтӥсез яратон. Чеберлык, шуо, дуннеез утёз. Мон ватсасал – яратон но чеберлык. <…> Адями та дуннее уродзэ лэсьтыны ӧз лыкты, мон малпасько, со вуоно поколенилы улон кузьманы лыктӥз. Но куке со тӥяське, со визьтэммон, визьтэм уж » Владимир Сафонов, пуктӥсь режиссёр Пуктӥсь суредась луыса ужаз али Санкт-Петербургын улӥсь Игорь Шаймарданов. Йӧскалык театрын со «Мёртвые души» но «Кроткая» спектакльёсын ужаз ни. Сцена вылыны ӧвӧл номыр мултэсэз, соин ик учкись, чыры-пырыезлы палэнскылытэк, возьматонлэн пушказ пырак выйыны быгатэ кадь. Фото: Майя Бывальцева Озьы ик Алексей Пикулевен крезьгур туж умой быръемын потӥз. Тросэз, дыр, учкисьёс та пьесая пуктэм фильмын чузъяськем тодмо кырӟанэз возьмалозы. Кин ке геройёсты шудӥсьёсты но ӵошатоз. Наталия Бурановалэн верамезъя, со киноез выльысь ӧз учкы: «кышкасько, лякиськоз маиз ке но бордам, солэсь пегӟыны уг быгаты ни». Спектакльлэн премьераез 8-тӥ но 9-тӥ толсуре ортчоз. Ватсалом, спектакль ӟуч кылын мынэ. Куд-ог рольёсты пӧртэм артистъёс шудо. Тегъёс: Йӧскалыктеатр Ижкар Удмуртия  